  Майя Бывальцева 19-тӥ толсуре Пичи Пурга ёросысь Норъя черкогуртысь Ирина Медведевалэн фермер возёсаз выль пудо гид усьтӥзы. Со сярысь Удмуртиысь гурт возёсъя но сиён-юонъя министерстволэн пресс-службаез ивортэ. 108 йырлы чаклам скал гидэз вакчи дыр куспын пуктӥзы, лэсьтӥськон ужъёсты куарусёнэ гинэ кутскизы. Кызьы грант сётӥзы, соку ик кутским Ирина Медведева, Пичи Пурга ёросысь фермер возёслэн кивалтӥсезИрина Медведева элькунысь укмыс фермеръёс пӧлын семьяен пудо вордонэз азинтон ӧръя 15 миллион манет грант басьтӥз но нырысетӥез ӵектоссэ улонэ пыӵатӥз. Эшшо 10 миллион манет асьсэлэсь ватсазы. Озьы ик МТЗ-82 трактор но пудо сиён лэсьтыны миксер басьтӥзы. Али возёсын 84 кысконо скалъёссы, нош оглом сюро таза пудозы 96 йыр. Выль гид сярысь кемалась малпасько ни вал, угось пудоез тупатэм интыын возизы, вань ужез кык кузя киын быдэсъязы. Табере эшшо адямиез ужаны басьтӥзы, кыкез со пӧлысь скал кыскисьёс Удмуртарняе скалъёсты выль гидэ выжтыны кутскозы, со сяна, нырысьсэ кунян ваем 32 скалъёс вуозы. Кыскиськонлы ваньмыз дась. Туннэ фермер возёсын 464 тонна йӧл кыскизы ни, одӥг скаллэсь шорлыдын 5 сюрс 590 килограмм йӧл басьтӥзы. Ар пумозь 6 сюрс килограммозь вуттыны малпало. Вуоно арын фермер эшшо одӥг гид лэсьтыны малпа, нош эшшо турын но тысь возьыны лапасъёс, гараж. Со сяна, Ирина Медведева кооператив кылдытыны кичӧлтон сётӥз, солы ёросысь вить подсобной хозяйствоос но кык фермер возёсъёс дурбасьтӥзы ни. Солы выль грант юрттоз шуыса оско. Ар ортчыса нош ик грант понна вожвылъяськомы, табере кооператив сямен ни Ирина Медведева, Пичи Пурга ёросысь фермер возёслэн кивалтӥсезФермер возёсты но гурт кооперативъёсты кылдытонлы но азинтонлы грантъёсъя программа ужаны кутскем дырысен, 2012-тӥ арысен, оглом 620 миллион 700 сюрс манет грантъёс сётӥзы ни. Сое 165 кутскись фермеръёс но куать гурт кооперативъёс басьтӥзы. Нош Ирина Медведевалэн фермер возёсаз усьтэм выль пудо гид 49-тӥез луиз.  Тодэ вайытом, 2019-тӥ арын Удмуртиын укмыс ёросъёсын 17 скал гидъёсты усьтӥзы ни вал. Тегъёс: Удмуртия гуртвозёс фермеръёс ПичиПурга пудо лэсьтськон 100ар  